Predkladacia správa

 Materiál „Návrh na vydanie súhlasu vlády SR so zmenou účelu použitia výdavkov kapitoly Ministerstva dopravy, pôšt a telekomunikácií SR z predchádzajúceho rozpočtového roka“ sa predkladá na rokovanie vlády SR ako iniciatívny materiál. 
 
Rozhodnutie komisie  č. 2002 SK 16 P PT 004 o poskytnutí pomoci z Kohézneho fondu na projekt týkajúci sa výstavby diaľnice D1, úsek Mengusovce – Jánovce na Slovensku, bolo podpísané dňa 27. 12. 2004 na 190 246 000,- Eur, z toho 140 782 040,- Eur predstavoval Kohézny fond a 49 463 960,- Eur spolufinancovanie zo štátneho rozpočtu. Pomer financovania bol: Kohézny fond 74 % a spolufinancovanie zo štátneho rozpočtu 26 %.
 
Stavba je rozdelená na 3 úseky: 
 
-         Diaľnica D1 Mengusovce – Jánovce, úsek km 0,000 – 8,000 
-         Diaľnica D1 Mengusovce – Jánovce, úsek km 8,000 – 14,230
-         Diaľnica D1 Mengusovce – Jánovce, úsek km 14,230 – 25,850
 
Okrem uvedených úsekov sa v rámci stavby realizuje: 
 
-         Diaľnica D1 Mengusovce – Jánovce, SSÚD
-         Diaľnica D1 Mengusovce – Jánovce, Technológia tunela Bôrik
-         Diaľnica D1 Mengusovce – Jánovce, dozor
 
Zhodnocovanie slovenskej meny pred vstupom Slovenskej republiky do Európskej menovej únie, ako aj rozpočtová alokácia v roku 2005 na nerealizovaný projekt Kohézneho fondu D1 Sverepec – Vrtižer, mali za účinok vytvorenie rozpočtovej rezervy v sume 44 479 263,98 Eur, z toho na zdroji Kohézneho fondu (1391) 32 914 659,33 Eur a na zdroji spolufinancovania zo štátneho rozpočtu (1392) 11 564 604,65 Eur. 
Keďže výdavky Kohézneho fondu sú naviazané na príjmové krytie z Európskej komisie, tieto rozpočtové prostriedky je možné použiť len do sumy stanovenej v rozhodnutí komisie. 
Avšak výdavky na spolufinancovanie Kohézneho fondu, ktoré boli rozpočtované ešte v predchádzajúcom rozpočtovom roku 2008 a sú kryté príjmami štátneho rozpočtu, by bolo možné použiť na dofinancovanie projektu „Výstavba diaľnice D1, úsek Mengusovce – Jánovce na Slovensku“, a to zmenou účelu použitia spolufinancovania Kohézneho fondu zo štátneho rozpočtu 2008 – kód 1392 na zdroj 1318 – rozpočtové prostriedky kapitoly z predchádzajúceho rozpočtového roka 2008. 
            Účel použitia výdavkov minulých rokov môže, na základe § 8 ods. (4) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov, v znení neskorších predpisov, zmeniť len vláda SR.    
Na základe uvedeného sa predkladá návrh na vydanie súhlasu vlády SR so zmenou účelu použitia spolufinancovania zo štátneho rozpočtu 2008 projektu Kohézneho fondu „Výstavba diaľnice D1, úsek Mengusovce – Jánovce na Slovensku“ na zdroje  štátneho  rozpočtu 2008,  a  to  vo výške 11 564 604,65 Eur. 
 
Uvedené finančné prostriedky budú použité na na dofinancovanie projektu „Výstavba diaľnice D1, úsek Mengusovce – Jánovce na Slovensku“.